ΠΡΟΣ

Τον Δήμαρχο Αγίας Παρασκευής

Την Πρόεδρο του Δημοτικού Συμβουλίου Αγίας Παρασκευής

Τα μέλη του Δ.Σ. Αγίας Παρασκευής

 Με την παρούσα επιστολή απευθύνομαι στο Δημοτικό Συμβούλιο του Δήμου Αγίας Παρασκευής που με τίμησε, εγκρίνοντας την πρόταση του Δημάρχου κ. Β. Ζορμπά, αναθέτοντάς μου την Προεδρία του Νομικού Προσώπου, επιβλεπομένου από τον Δήμο, Παιδικοί Σταθμοί του Δήμου Αγίας Παρασκευής.

 Κυρίες και κύριοι μέλη του Δημοτικού Συμβουλίου,

 Σας υποβάλλω την παραίτησή μου από την θέση της Προέδρου του Διοικητικού Συμβουλίου των ΠΑΙΣΔΑΠ για μιά σειρά λόγων που άπτονται

* του τρόπου με τον οποίο ο κ. Δήμαρχος θεωρεί ότι πρέπει να διοικούνται τα Νομικά Πρόσωπα,
* του τρόπου με τον οποίο αντιλαμβάνεται ο κ. Δήμαρχος την συνεργασία,
* του τρόπου με τον οποίο συμπεριφέρεται στους συνεργάτες του
* του τρόπου με τον οποίο απαξιώνει τις απόψεις συνεργατών του, ταυτιζόμενος με φήμες, διαδρομιστές, «πουλάκια που του κελαηδάνε», ανθρώπους που του «χαϊδεύουν» τα αυτιά και αγνοώντας τη γνώμη ανθρώπων, που ο ίδιος επέλεξε ως συνεργάτες του στη διοίκηση του Δήμου.
* του τρόπου με τον οποίο διαχειρίζεται τα δημοτικά πράγματα γενικά

Έτσι, λοιπόν και:

* επειδή οι ΠΑΙΣΔΑΠ ως αυτόνομο ΝΠ διοικούνται από τον/την Πρόεδρο σε συνεργασία με τον Δήμαρχο και δεν είναι ούτε νόμιμη ούτε ηθική ούτε αποδοτική ούτε τιμά τον θεσμό η συστηματική, διαρκής απαξίωση και υπονόμευση των θεσμών από τον Δήμαρχο και από προστατευομένους του
* επειδή όταν ο κ. Δήμαρχος σε βρίζει σκαιότατα, κατηγορώντας σε για αδράνεια σε κάτι που, ενώ του αποδεικνύεις εγγράφως, ότι είναι αναληθές, δεν αισθάνεται την ευθιξία να ζητήσει συγγνώμη, αλλά αγνοεί με κραυγαλέο τρόπο την αλήθεια γιατί θίγει επιλογές του
* επειδή η συνεργασία πρέπει να είναι πραγματική συνεργασία και όχι αποφάσεις στο παρασκήνιο τις οποίες εγώ απλώς θα υπογράφω παίρνοντας και το βάρος της ευθύνης των αποφάσεων αυτών
* επειδή οι επανειλημμένες προσπάθειες να συζητήσω με τον κ. Δήμαρχο για τα προβλήματα που αντιμετωπίζει το Ν.Π., οι εργαζόμενοι στο Ν.Π., για τα θέματα των μετακινήσεων στο Δήμο ή σε άλλους Δήμους μέσω της κινητικότητας, και να του θέσω τους δικούς μου προβληματισμούς και τις απόψεις μου, έπεσαν στο κενό
* επειδή δεν είναι έγκλημα να συζητάς με τους εργαζόμενους και να συνεργάζεσαι μαζί τους
* επειδή δεν είμαι οπαδός της καμαρίλας ή των διαδρόμων
* επειδή από καιρό είχα αντιληφθεί μία συντονισμένη προσπάθεια υποβάθμισης του έργου μου – όσο πρόλαβα στους 22 μήνες που ήμουν Πρόεδρος των ΠΑΙΣΔΑΠ – και της προσωπικότητάς μου
* επειδή μέτρο των προσωπικών μου επιλογών δεν ήταν, δεν είναι κι ούτε πρόκειται να είναι η πάση θυσία άγρα ψήφων ή θέσης
* επειδή οι προσπάθειες που κατέβαλα, ώστε οι ΠΑΙΣΔΑΠ να ανταποκριθούν στο ρόλο τους έναντι των δημοτών, οι εργαζόμενοι να αντιμετωπίζονται με ορθά κριτήρια, η εφαρμογή της νομοθεσίας και των κανονισμών να προέχει, δεν έτυχαν ούτε καν υποστήριξης, πόσω μάλλον εκτίμησης και ενθάρρυνσης
* επειδή Δήμαρχος δεν εκλέγεσαι μόνος σου αν δεν βοηθήσουν, «τρέξουν», υποστηρίξουν οι συνεργάτες σου, έναντι των οποίων η ελάχιστη υποχρέωση που έχεις ως ηγέτης – αν είσαι ηγέτης δηλαδή – είναι να τους συμβουλεύεσαι, να ακούς τη γνώμη τους, να τους σέβεσαι και να τους εκτιμάς
* επειδή αν θέλεις να είσαι ειλικρινής με τον εαυτό σου και να υποστηρίζεις την εικόνα του σκληρού –«δεν καταλαβαίνω τίποτα» - χαρακτήρα, θα πρέπει να ζητάς τις παραιτήσεις, όσων σε άδειασαν στο θέμα της ανανέωσης των συμβασιούχων. Κι αυτό το έκαναν δημοσίως, καταπρόσωπο, ενώ εσύ κοιτούσες τα κορδόνια των παπουτσιών σου
* επειδή «αρχή άνδρα δείκνυσι»
* επειδή η αποδοχή, η διατήρηση αλλά και η περαιτέρω καλλιέργεια πελατειακών σχέσεων, οδηγεί στην ακύρωση του ρόλου της διοίκησης, στην δημιουργία νοσηρού κλίματος και στον αυτοσκοπό της διεκδίκησης της καρέκλας για την καρέκλα
* επειδή προτιμώ να είμαι συνεπής με τον εαυτό μου και τις αρχές μου, όποιο κόστος και να συνεπάγεται αυτό
* επειδή η αξιοπρέπειά μου είναι για μένα πάνω από όλα και αδιαπραγμάτευτη.

 Για όλους αυτούς τους λόγους, ενδεικτικά αναφερόμενους, καταθέτω σήμερα στο Δημοτικό Συμβούλιο, την παραίτησή μου από την θέση της Προέδρου του Νομικού Προσώπου Παιδικοί Σταθμοί Δήμου Αγίας Παρασκευής.

 Επειδή το ύφος είναι και ήθος, κατά την ταπεινή μου άποψη, υπάρχει ένα θέμα με τον τρόπο διοίκησης του κ. Δημάρχου, ο οποίος χαρακτηρίζεται από ένα χαμηλό επίπεδο πολιτικού πολιτισμού. Είμαι βέβαιη, ότι αυτό έχει γίνει ήδη αντιληπτό από πολλούς, κυρίως στο Δημοτικό Συμβούλιο, αλλά και μέσα στην παράταξή του.

 Δεν υπάρχει, λοιπόν, περίπτωση, να συμβάλλω οικοιοθελώς, στην καταρράκωση της προσωπικότητάς μου, επειδή ο κ. Δήμαρχος έχει αποφασίσει, ότι ο δρόμος πρός την επόμενη δημαρχιακή θητεία του, περνάει μέσα από τον κανιβαλισμό, όσων των βοήθησαν να εκλεγεί στις προηγούμενες εκλογές, οι οποίοι όμως **δεν εντάσσονται** στον σκληρό πυρήνα αυτών που «έχει ανάγκη» ή από την απαξίωση σε βαθμό μηδενισμού της προσωπικότητας, όσων διεκδικούν να έχουν γνώμη και άποψη επί των θεμάτων που είναι υπεύθυνοι. Δεν πρόκειται να υποστηρίξω την αυτοακύρωσή μου, όσον αφορά στο ρόλο μου ως Προέδρου του Ν.Π. επειδή ο κ. Δήμαρχος επιλέγει να αγνοεί τα όσα του έχω εγγράφως καταθέσει. Ακούει, όμως, συνδιαλέγεται και αποδέχεται πλήρως και άκριτα ό,τι του μεταφέρεται, εδράζει την συμπεριφορά του σε τέτοιου είδους διαδρομικές συζητήσεις, συντασσόμενος – ή μήπως ενορχηστρώνοντας; - και πριμοδοτώντας απαράδεκτες τακτικές που έλαβαν, στην δική μου περίπτωση, μέχρι και το χαρακτήρα της έμμεσης απειλής του τύπου: «έχω υψηλές γνωριμίες» κλπ.

 Είχα καταστήσει σαφές στον κ. Ζορμπά, ότι η συμμετοχή μου στο ψηφοδέλτιο της παράταξης που ηγείται, υφίσταται επι τη βάσει της συνεργασίας μου με την παράταξή του, ως αναξάρτητης υποψήφιας, κάτι που και ο ίδιος είχε θεωρήσει ως πλεονέκτημα για το ψηφοδέλτιό του. Φαίνεται όμως, ότι μετά την εκλογή του στο δημαρχιακό θώκο, το πλεονέκτημα μετατράπηκε σε μειονέκτημα.

 Ο κ. Δήμαρχος έχει κάνει τις επιλογές του. Δικαίωμά του. Όμως δικαίωμά μου είναι να υπερασπιστώ κι εγώ την προσφορά μου, την δουλειά μου και τον εαυτό μου.

 Επειδή θα γίνει προσπάθεια είτε να υποβαθμιστεί η παραίτησή μου, ως γεγονός αυτό καθαυτό, είτε να διασπαρούν φήμες περί αναποτελεσματικότητάς μου ή μη συνεργασίας μου, είτε ποιός ξέρει τι άλλο, ενημερώνω το Δημοτικό Συμβούλιο, ότι όχι μόνο δεν ανταποκρίνονται στην πραγματικότητα, αλλά αποτελούν το προσφιλές σενάριο όσων αρέσκονται στις φήμες, στοχοποιούν προσωπικότητες και κινούνται στους σκοτεινούς διαδρόμους της διαβολής κι όχι στο φώς. Ας μην το προσπαθήσουν γιατί θα βρεθούν πρό εκπλήξεων.

 Ευχαριστώ το Δημοτικό Συμβούλιο για την εμπιστοσύνη του, θεωρώ ότι προσέφερα στο Ν.Π. και στο Δήμο, με τις μικρές μου δυνάμεις, υπό τις δύσκολες συνθήκες της οικονομικής ασφυξίας και του κορονοϊού, πολιτεύθηκα χωρίς να προσβάλλω, διαφώνησα χωρίς προκατάλειψη και υπερασπίστηκα τις θέσεις μου με σεβασμό προς την αντίθετη άποψη.

Αγία Παρασκευή 31.07.2021

Με τιμή

Αντωνοπούλου-Πανάγου Ηλέκτρα